ITER-organisaation neuvosto hyväksyi vuonna 2016 päivitetyn aikataulun ja siihen liittyvät kustannusarviot, jotka koskevat ITERin rakennusvaiheen loppuun saattamista. Uuden aikataulun mukaan ensimmäinen plasma on määrä saavuttaa joulukuussa 2025, joka on aikaisin teknisesti saavutettavissa oleva ajankohta ITERin rakentamiseksi, ja deuterium-tritium-polttoaineella tapahtuvaan täysimittaiseen käyttöön (ns. deuterium-tritium-vaiheeseen) on tarkoitus päästä vuonna 2035. Tämä aikataulu ja siihen liittyvät tarkistetut kustannukset muodostavat ITER-hankkeen uudet perusmääreet. Aikataulussa ei ole otettu huomioon ennakoimattomia tapahtumia ja siksi siinä oletetaan, että kaikkia merkittäviä riskejä voidaan pienentää.

Tämän neuvoston päätöksen oikeusperusta on Euratomin perustamissopimuksen 47 artikla. Tämä päätös on seuraavan monivuotisen rahoituskehyksen kattaman ajanjakson ajan sovellettava perussäädös, ja se toimii komission vuotuisten rahoituspäätösten perustana. Näillä päätöksillä komissio voi siirtää varat Fusion for Energy -yhteisyritykselle kaudella 2021–2027.

NEUVOSTON PÄÄTÖS

eurooppalaisen yhteisyrityksen perustamisesta ITERiä ja fuusioenergian kehittämistä varten sekä etujen myöntämisestä perustettavalle yhteisyritykselle tehdyn neuvoston päätöksen 2007/198/Euratom muuttamisesta



EUROOPAN UNIONIN NEUVOSTO, joka

ottaa huomioon Euroopan atomienergiayhteisön perustamissopimuksen ja erityisesti sen 47 artiklan kolmannen ja neljännen kohdan sekä 48 artiklan,

ottaa huomioon Euroopan komission ehdotuksen,

sekä katsoo seuraavaa:

(1)Euratom, Yhdysvallat, Venäjän federaatio, Japani, Kiina, Etelä-Korea ja Intia ovat allekirjoittaneet ITER-sopimuksen marraskuussa 2006. Euratom, joka on ITER-sopimuksen mukaan isäntäosapuoli, on ottanut hankkeessa johtoaseman.

(2)Neuvoston päätöksellä 2007/198/Euratom perustettiin ITERiä ja fuusioenergian kehittämistä varten eurooppalainen yhteisyritys, jäljempänä ’yhteisyritys’, vastaamaan Euratomin osuudesta fuusioenergia-alan kansainvälisessä ITER-organisaatiossa ja Japanin kanssa toteutettavissa laajemman lähestymistavan toimissa sekä valmistelemaan ja koordinoimaan toimintaohjelma, jolla valmistellaan koefuusioreaktorin ja muiden asiaan liittyvien laitteistojen rakentamista.

(3)Päätöksen 2007/198/Euratom 5 artiklassa säädetään, että yhteisyrityksellä on oltava erilliset taloushallintoa koskevat säännöt, jotka perustuvat varainhoidon puiteasetuksen periaatteisiin; ne saattavat poiketa jälkimmäisestä, jos yhteisyrityksen toiminnan erityistarpeet sitä edellyttävät ja jos asiassa on ennalta kuultu komissiota. Yhteisyrityksen taloushallintoa koskevien sääntöjen IV osastossa määrätään talousarvion toteuttamisesta.

(4)Päätöksessä 2007/198/Euratom vahvistettiin yhteisyrityksen tarvitsemien varojen ohjeellinen kokonaismäärä sekä Euratomin ohjeellinen kokonaisosuus tästä määrästä, joka olisi asetettava käyttöön Euratomin perustamissopimuksen 7 artiklan nojalla hyväksyttävillä tutkimus- ja koulutusohjelmilla tai millä tahansa muulla neuvoston hyväksymällä päätöksellä.

(5)Päätöstä 2007/198/Euratom muutettiin päätöksellä 2013/791/Euratom Fusion for Energy -toiminnan rahoituksen mahdollistamiseksi kauden 2014–2020 monivuotisen rahoituskehyksen ajan.

(6)ITER-organisaation neuvosto puolsi vuosina 2016 ja 2017 ITER-hankkeen uusia perusmääreitä, jotka laadittiin hankkeen hallinnoinnin parantamisen yhteydessä ja joita käytettiin tämän jälkeen yhteisyrityksen rahoitustarpeiden arvioimiseen. Uusien perusmääreiden päivitetyn aikataulun mukaan ensimmäinen plasma olisi saavutettava joulukuussa 2025 ja deuterium-tritium-polttoaineella tapahtuvan täysimittaisen käytön olisi alettava vuonna 2035. Tässä aikataulussa ei ole otettu huomioon ennakoimattomia tapahtumia ja siksi siinä oletetaan, että kaikkia merkittäviä riskejä voidaan pienentää.

(7)Neuvosto vahvisti 12 päivänä huhtikuuta 2018 Euratomin olevan edelleen sitoutunut siihen, että ITER-hanke saadaan päätökseen menestyksekkäästi, ja antoi komissiolle valtuudet hyväksyä ITER-hankkeen uudet perusmääreet Euratomin puolesta ITER-organisaation neuvoston ministeritason kokouksessa.

(8)Tällä päätöksellä mahdollistetaan synergia ja täydentävyys Euratomin tutkimus- ja koulutusohjelmasta rahoitettavien fuusiotutkimustoimien kanssa. ITERin onnistunut rakentaminen ja käyttö on EU:n ydinfuusiota koskevan etenemissuunnitelman kriittisellä polulla, joka on saanut Euroopan kaikkien fuusiotutkimuksen sidosryhmien tuen.

(9)Euroopan parlamentti ja neuvosto vahvistivat ITERiin osoitettavien Euratom-sitoumusten enimmäismääräksi monivuotisessa rahoituskehyksessä 6 070 000 000 euroa kaudella 2021–2027 (käypinä hintoina).

(10)Tässä päätöksessä otetaan huomioon ilmastonmuutoksen torjumisen merkitys Pariisin sopimuksen täytäntöönpanoa koskevien EU:n sitoumusten mukaisesti ja sitoutuminen Yhdistyneiden kansakuntien kestävän kehityksen tavoitteiden täytäntöönpanoon, ja siksi sillä valtavirtaistetaan ilmastotoimet niin, että saavutetaan yleinen tavoite kohdistaa unionin talousarviomenoista 25 prosenttia ilmastotavoitteiden edistämiseen. Tämän päätöksen kokonaismäärärahoista odotetaan tämän päätöksen mukaisissa toimissa osoitettavan 100 prosenttia ilmastotavoitteisiin. Asiaan liittyvät toimet yksilöidään tämän päätöksen täytäntöönpanon aikana, ja niitä arvioidaan uudelleen sen tarkistuksen ja väliarvioinnin yhteydessä.

(11)Paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen 22 ja 23 kohdan nojalla ITERiä on arvioitava erityisten seurantavaatimusten mukaisesti kerättyjen tietojen perusteella välttäen kuitenkin ylisääntelyä ja hallinnollista rasitusta. Näihin vaatimuksiin voidaan tarvittaessa sisällyttää mitattavissa olevia indikaattoreita, joiden perusteella kerätään näyttöä ITERin vaikutuksista. Komission suorittamien arviointien päätelmät toimitetaan Euroopan parlamentille, neuvostolle, Euroopan talous- ja sosiaalikomitealle sekä alueiden komitealle. Jos jälki- ja väliarvioinnit osuvat ajoitukseltaan lähelle toisiaan, ne voidaan yhdistää yhdeksi ainoaksi arvioinniksi, joka kattaa molempien kattaman ajanjakson.

(12)Varainhoitoasetuksen, Euroopan parlamentin ja neuvoston asetuksen (EU, Euratom) N:o 883/2013[1], neuvoston asetuksen (Euratom, EY) N:o 2988/95[2], neuvoston asetuksen (Euratom, EY) N:o 2185/96[3] ja neuvoston asetuksen (EU) 2017/1939[4] mukaan unionin taloudellisia etuja on suojattava oikeasuhteisin toimenpitein, joita ovat sääntöjenvastaisuuksien ja petosten ehkäiseminen, havaitseminen, korjaaminen ja tutkiminen sekä hukattujen, aiheettomasti maksettujen tai virheellisesti käytettyjen varojen takaisinperintä ja soveltuvin osin hallinnollisten seuraamusten määrääminen. Erityisesti asetuksen (EU, Euratom) N:o 883/2013 ja asetuksen (Euratom, EY) N:o 2185/96 nojalla Euroopan petostentorjuntavirasto (OLAF) voi tehdä tutkimuksia, joihin sisältyvät myös paikan päällä suoritettavat todentamiset ja tarkastukset, selvittääkseen, onko kyse petoksesta, lahjonnasta tai muusta laittomasta toiminnasta, joka vahingoittaa unionin taloudellisia etuja. Asetuksen (EU) 2017/1939 nojalla Euroopan syyttäjänvirasto (EPPO) voi tutkia petoksia ja muuta laitonta toimintaa, joka vahingoittaa unionin taloudellisia etuja, sekä nostaa niistä syytteen Euroopan parlamentin ja neuvoston direktiivin (EU) 2017/1371[5] mukaisesti. Varainhoitoasetuksen mukaan unionin rahoitusta saavien henkilöiden ja yhteisöjen on toimittava täydessä yhteistyössä unionin taloudellisten etujen suojaamiseksi, myönnettävä komissiolle, OLAFille, Euroopan syyttäjänvirastolle ja Euroopan tilintarkastustuomioistuimelle tarvittavat valtuudet ja varmistettava, että unionin varojen hoitamiseen osallistuvat kolmannet osapuolet myöntävät vastaavat oikeudet.

(13)Tässä päätöksessä olisi varmistettava unionin rahoituksen näkyvyys johdonmukaisella, tehokkaalla ja oikeasuhteisesti kohdennetulla tiedotuksella eri yleisöille, tiedotusvälineet ja suuri yleisö mukaan luettuina.

(14)Päätöstä 2007/198/Euratom on tarpeen muuttaa, jotta yhteisyrityksen toimintaa ja siihen liittyvää toimintaa komissiossa voidaan rahoittaa kaudella 2021–2027 Euroopan unionin yleisestä talousarviosta.